b'\n_START_ARTICLE_\nMarino Legovi\xc4\x8d\n_START_SECTION_\nIn\xc5\xa1trumentalist\n_START_PARAGRAPH_\nLegovi\xc4\x8d je obiskoval glasbeno \xc5\xa1olo, \xc5\xa1tudij klavirja in glasbene teorije je nadaljeval \xc5\xa1e v srednji \xc5\xa1oli in dokon\xc4\x8dal znanstveno - kompozicijsko smer na Akademiji za glasbo v Ljubljani._NEWLINE_Med letoma 1973 in 1975 je Legovi\xc4\x8d igral pri najstni\xc5\xa1ki skupini "Apeiron", nadaljeval je pri mednarodni zasedbi "Ansambel 69", na prelomu 70. in 80. let pa je bil \xc4\x8dlan skupine "Platana". V vlogi aran\xc5\xbeerja se je Legovi\xc4\x8d prvi\xc4\x8d preizkusil pri skupini "Magma", katere \xc4\x8dlan je bil med letoma 1981 in 1983._NEWLINE_Leta 1984 ga je Danilo Kocjan\xc4\x8di\xc4\x8d povabil v takrat novo ustanovljeno glasbeno skupino Bazar. Z njo je Legovi\xc4\x8d trikrat zmagal na Melodijah morja in sonca in posnel dva albuma: Bazar (1986) in Amerika (1990). Leta 1992 je skupina razpadla, Legovi\xc4\x8d pa je postal \xc4\x8dlan rock skupine "Graffiti", ki je delovala med letoma 1981 in 1996. Leta 1996 se je pridru\xc5\xbeil skupini "Night jump", leto kasneje pa se je na novo formirala legendarna skupina Karamela in Legovi\xc4\x8d je postal njen \xc4\x8dlan. Leta 2002 je postal \xc4\x8dlan skupine "Oni tulijo", ki je preigravala tako avtorsko glasbo kot rock uspe\xc5\xa1nice, leta 2009 pa se je pridru\xc5\xbeil primorskim glasbenim legendam v zasedbi "Primorske legende". Leta 2013 je s Tuliom Furlani\xc4\x8dem ustanovil duet "Rock the Pop", ki izvaja uspe\xc5\xa1nice 60., 70. in 80. let in popevke, ki so zaznamovale tako Legovi\xc4\x8da kot Furlani\xc4\x8da.\n_START_SECTION_\nSkladatelj\n_START_PARAGRAPH_\nKot skladatelj je Legovi\xc4\x8d \xc5\xbee leta 1996 zmagal na Melodijah morja in sonca, ko je njegovo skladbo "Lahko no\xc4\x8d, Piran" zapela Anika Horvat._NEWLINE_Na Slovenski popevki je prvi\xc4\x8d sodeloval leta 1999; "Mojo zvezdo" je izvedla Lara Baruca, nagrajena kot najbolj\xc5\xa1a debitantka. Naslednje leto se je predstavil s skladbo "Nocoj jo\xc4\x8de neko srce", za katero je besedilo napisala Mi\xc5\xa1a \xc4\x8cermak, izvajalci pa so bili Tulio Furlani\xc4\x8d in skupina "Yesterday"._NEWLINE_Spet je tekmoval leta 2002 - s skladbama "\xc4\x8clovek" in "Ljubi me naskrivaj", ki jo je ponovno zapel Tulio Furlani\xc4\x8d. Tudi leta 2003 je bil ednini skladatelj z dvema pesmima; z "Ustvari me" se je predstavila Irena Vr\xc4\x8dkovnik, ki je prejela nagrado za najbolj\xc5\xa1o izvajalko. "Vsega je preve\xc4\x8d" pa je izvedla uspe\xc5\xa1na debitantka Ylenia Zobec, ki je v naslednjih letih zapela \xc5\xa1e nekaj njegovih pesmi. Leti 2004 in 2005 sta bili za Legovi\xc4\x8da najbolj uspe\xc5\xa1ni na Slovenski popevki; obakrat je dobil nagrado strokovne \xc5\xbeirije; za obe skladbi je besedilo napisala Damjana Kenda Hussu in obe, "Samo" ter "Ne razumem" je zapela vse bolj\xc5\xa1a in vse popularnej\xc5\xa1a Ylenia Zlobec._NEWLINE_Leta 2006 je bil njegov interpret spet Tulio Furlani\xc4\x8d ("Okoli mene vse si ti"). Naslednje leto je posku\xc5\xa1al znova uspeti skupaj z Damjano Kenda Hussu in z Ylenio, a je njena skladba "Ne ra\xc4\x8dunaj name" prinesla nagrado za najbolj\xc5\xa1e besedilo sodelavki Damjani in ne njemu. Tudi leta 2008 je bil edini skladatelj na prireditvi, ki je konkuriral z dvema pesmima; "Se tudi tebi to dogaja?" je zapela Aleksandra Cavnik, "Morje in nebo" pa Tina Ga\xc4\x8dnik - Tiana, ki je dobila nagrado za najbolj perspektivnega izvajalca._NEWLINE_Leta 2010 je Legovi\xc4\x8d zmagal na EMI s skladbo "Narodnozabavni rock", ki so jo izvedli Ansambel Roka \xc5\xbdlindre in Kalamari, a se na Evroviziji niso uspeli uvrstiti v finale, na Slovenski popevki pa je sodeloval s skladbo "Poslu\xc5\xa1aj ob\xc4\x8dutke" na besedilo Igorja Pirkovi\xc4\x8da in v izvedbi Vlada Pilje. Naslednjega leta je na Popevki tekmoval s skladbo "In situ"; besedilo je napisala Damjana Kenda Hussu, skladbo pa je zapela Anika Horvat, ki je dobila nagrado za najbolj\xc5\xa1o izvedbo .'